ผู้บริโภคขาดความมั่นใจ จุดอ่อนฉุดจีดีพีโตต่ำ
โดย...ทีมข่าวการเงินโพสต์ทูเดย์
9 มี.ค. 2559

โดย...ทีมข่าวการเงินโพสต์ทูเดย์
ธนาคารไทยพาณิชย์ คาดการณ์เศรษฐกิจไทยปีนี้เติบโตได้ 2.5% แม้จะมีปัจจัยขับเคลื่อนหลักจากการลงทุนโครงการขนาดใหญ่ของภาครัฐ ทำให้มีเม็ดเงินงบประมาณเข้าสู่ระบบ 6.68 หมื่นล้านบาท แต่ผู้บริโภคยังขาดความมั่นใจ ทำให้การใช้จ่ายในประเทศขยายตัวไม่มาก เพียง 1-2% เท่านั้น 
ญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ กล่าวในงานสัมมนา SCB Investment Symposium Thailand Ahead ว่า เศรษฐกิจไทยปี 2559 มีแนวโน้มฟื้นตัวอย่างค่อยเป็นค่อยไป โดยคาดว่าจะขยายตัว 2.5% โดยผู้บริโภคยังขาดความมั่นใจ ทำให้การใช้จ่ายในประเทศที่มีสัดส่วนกว่า 50% ในการขับเคลื่อนเศรษฐกิจ ขยายตัวเพียง 1-2% เท่านั้น ส่วนภาคการท่องเที่ยวยังเป็นปัจจัยบวกสำคัญ ทำให้เศรษฐกิจปีนี้ขยายตัวได้ตามเป้า
ทั้งนี้ ผลิตภัณฑ์มวลรวมในประเทศ (จีดีพี) ที่ขยายตัวต่ำ ทำให้สินเชื่อธนาคารพาณิชย์จึงยังโตไม่มาก โดยสินเชื่อของธนาคารไทยพาณิชย์คาดว่าจะโต 4-6% เป็นการเติบโตของสินเชื่อรายใหญ่ 4-6% สินเชื่อขนาดกลางและขนาดย่อม (เอสเอ็มอี) โต 3-6% ขณะที่สินเชื่อรายย่อย โต 3-5% ขณะเดียวกัน ธนาคารจะควบคุมหนี้ที่ไม่ก่อให้เกิดรายได้ (เอ็นพีแอล) ให้ไม่เกิน 3% ของสินเชื่อรวม จากที่ปีก่อนอยู่ที่ 2.8%
ญนน์ เปิดเผยว่า เศรษฐกิจไทยยังต้องเผชิญความเสี่ยงเศรษฐกิจโลก โดยเฉพาะเศรษฐกิจจีนที่ยังชะลอตัว ราคาน้ำมันที่ปรับตัวลง การดำเนินนโยบายการเงินของกลุ่มประเทศมหาอำนาจที่จะส่งผลต่อตลาดเงินและตลาดทุน ดังนั้น นักลงทุนยังไม่ควรวางใจต่อสถานการณ์เศรษฐกิจแม้จะฟื้นตัวขึ้น และควรวางแผนการทำธุรกิจอย่างรอบคอบพิจารณาจากปัจจัยรอบด้าน และควรบริหารความเสี่ยงเพื่อควบคุมต้นทุนได้อย่างมีประสิทธิภาพ โดยเฉพาะธุรกิจเอสเอ็มอีที่ต้องมีความระมัดระวังเป็นพิเศษ
พิสิทธิ์ พัวพันธ์ ผู้เชี่ยวชาญเฉพาะด้านเศรษฐกิจมหภาค สำนักนโยบายเศรษฐกิจมหภาค สำนักงานเศรษฐกิจการคลัง (สศค.) กล่าวว่า กระทรวงการคลังคาดว่าเศรษฐกิจปีนี้ขยายตัวได้ 3.7% โดยปัจจัยขับเคลื่อนสำคัญ คือ การลงทุนภาครัฐที่ยังคงเป็นพระเอกอีกครั้ง และการส่งออกที่จะฟื้นตัวจากติดลบ 6% เมื่อปีที่แล้ว แต่ปัจจัยเสี่ยงที่ต้องจับตา คือ เศรษฐกิจโลกที่ไม่แน่นอน ค่าเงินผันผวน ราคาสินค้าเกษตรตกต่ำ และภัยแล้งที่กระทบภาคเกษตร และกำลังซื้อในชนบท
ทั้งนี้ ฐานะการคลังของไทยยังมีช่องให้รัฐบาลดำเนินนโยบายการคลังเพื่อขับเคลื่อนเศรษฐกิจ โดยหนี้สาธารณะปัจจุบันอยู่ที่ 43% ของจีดีพี รองรับแผนการลงทุน 1.79 ล้านล้านบาท และการใช้จ่ายภาครัฐในอนาคตได้ แม้จะทำให้หนี้สาธารณะมีโอกาสเพิ่มเป็น 50% ของจีดีพี แต่ก็ไม่น่าห่วง เมื่อเทียบกับกลุ่มประเทศยุโรป อย่าง กรีซ สเปน โปรตุเกส ที่หนี้สาธารณะสูงกว่า 100% ของจีดีพี
“ณ วันนี้ เครื่องยนต์เศรษฐกิจไทย มีบทบาทจากรัฐเป็นตัวสนับสนุน แต่การใช้จ่ายและการลงทุนของรัฐมีน้ำหนัก 20% ของจีดีพี หากจะให้เกิดการขับเคลื่อนเศรษฐกิจได้มากกว่านี้ ต้องอาศัยการบริโภคและการลงทุนเอกชน ซึ่งรัฐจะมีนโยบายที่จะฟื้นฟูการส่งออก และความเชื่อมั่นเอกชนในระยะต่อไป” พิสิทธิ์ กล่าว
พิสิทธิ์ กล่าวว่า พัฒนาการเศรษฐกิจไทยหลายปีที่ผ่านมา เศรษฐกิจไทยขยายตัวชะลอลง จากเคยโตเฉลี่ย 7% มาเหลือ 2.8% กลายเป็นโจทย์สำคัญของเศรษฐกิจ คือ มีความเสี่ยงแก่ก่อนรวย จากการสู่สังคมผู้สูงอายุท่ามกลางผลผลิตและรายได้ประเทศเติบโตชะลอลง เป็นความท้าทายเศรษฐกิจสำคัญในอนาคต ซึ่งคงต้องพึ่งพาทั้งภาครัฐและเอกชนที่ต้องร่วมมือผลักดันให้เศรษฐกิจไทยกลับไปเติบโตดีกว่าระดับปัจจุบัน
ณรงค์ศักดิ์ ปลอดมีชัย กรรมการผู้จัดการและประธานเจ้าหน้าที่บริหารการลงทุน บลจ.ไทยพาณิชย์ กล่าวว่า เชื่อว่า 2559 เป็นปีที่ตลาดการลงทุนโดยเฉพาะตลาดหุ้นไทยจะมีผลการดำเนินการ (Performance) ที่ดีกว่าปีที่ผ่านมา โดยสัญญาณจากเดือน ก.พ.ที่ผ่านมา พบว่า ตลาดหุ้นไทยเริ่มมีผลการดำเนินงานเหนือกว่าตลาดโลก ดัชนีปรับขึ้นกว่า 1% จาก 1,200 จุด มาที่เกือบ 1,400 จุด โดยกระแสเงินเคลื่อนย้ายเริ่มกลับทิศ มองหาโอกาสการเติบโตและมองหาของถูก เงินทุนไหลในประเทศตลาดเกิดใหม่ในเอเชียรวมทั้งไทยอีกครั้ง ขณะที่ ประเทศพัฒนาแล้ว ตลาดเริ่มลดลงอย่างรุนแรงในช่วง 2 เดือนที่ผ่านมา หลังจากเศรษฐกิจโลกชะลอตัว และนักลงทุนเริ่มไม่มั่นใจแล้วว่าเฟดจะขึ้นดอกเบี้ยได้ตามแผนที่วางไว้หรือไม่
อย่างไรก็ดี แนวโน้มในระยะกลางยังอยู่ในทิศทางเงินไหลออกจากภูมิภาคและตลาดเกิดใหม่อยู่ แต่สำหรับประเทศไทยไม่น่าถูกกระทบมากแล้ว เพราะก่อนหน้านี้ตลาดหุ้นไทยเป็นตลาดที่ต่างชาติขายจนไม่เหลือจะขาย ขณะนี้เชื่อว่าหุ้นไทยจะเป็นหุ้นที่ฝรั่งทิ้งไม่ลงเพราะพื้นฐานของไทยมีความเสี่ยงภายนอกประเทศต่ำ แนวโน้มยังเกินดุลบัญชีเดินสะพัด ขณะที่เงินทุนสำรองระหว่างประเทศอยู่ในระดับสูง หนี้สาธารณะต่อจีดีพีต่ำ รวมทั้งไม่น่าเกิดวิกฤตการเงินที่รุนแรง